b"\n_START_ARTICLE_\nSindicat\n_START_PARAGRAPH_\nUn sindicat \xc3\xa9s una associaci\xc3\xb3 formada per a la defensa dels interessos econ\xc3\xb2mics i socials dels seus membres. Els sindicats, segueixen els principis del sindicalisme. Generalment el terme \xc3\xa9s aplicat al sindicat obrer, format pel proletariat industrial, per\xc3\xb2 tamb\xc3\xa9 pot referir-se a altres grups, com ara el sindicat camperol, que agrupa els treballadors del camp, el sindicat agr\xc3\xadcola, que agrupa sobretot els grans propietaris rurals, el sindicat patronal, o agrupaci\xc3\xb3 d'empresaris per a la defensa dels seus interessos, i el sindicat d'estudiants, que agrupa fonamentalment estudiants universitaris.\n_START_SECTION_\nSindicats de classe\n_START_PARAGRAPH_\nTamb\xc3\xa9 anomenats generalistes, participen m\xc3\xa9s o menys d'un plantejament de lluita de classes._NEWLINE_Els referents principals als Pa\xc3\xafsos Catalans s\xc3\xb3n Comissions Obreres (CCOO), que \xc3\xa9s el primer sindicat en nombre d'afiliats i de representants sindicals, i la Uni\xc3\xb3 General de Treballadors (UGT). Altres sindicats, s\xc3\xb3n la Uni\xc3\xb3 Sindical Obrera (USOC), la Confederaci\xc3\xb3 General del Treball (CGT), la Central Sindical Independent i de Funcionaris (CSIF), la Intersindical-CSC, la Coordinadora Obrera Sindical (COS), la Intersindical Valenciana i el Sindicat de Treballadores i Treballadors-Intersindical de les Illes Balears, El Sindicat de Periodistes de Catalunya  (SPC)._NEWLINE_Hist\xc3\xb2ricament, el moviment sindical m\xc3\xa9s transcendent a Catalunya (b\xc3\xa0sicament als anys 20 i 30 del segle XX), fou la Confederaci\xc3\xb3 Nacional del Treball (CNT).\n_START_SECTION_\nSindicats sectorials\n_START_PARAGRAPH_\nA m\xc3\xa9s dels sindicats generalistes, existeixen sindicats especialitzats a defensar els interessos dels treballadors de sectors concrets. Per exemple, per a defensar els pagesos es crearen agrupacions com la Uni\xc3\xb3 de Pagesos a Catalunya (1974) i l'Associaci\xc3\xb3 Valenciana d'Agricultors al Pa\xc3\xads Valenci\xc3\xa0 (1977), per a defensar els treballadors de l'Administraci\xc3\xb3 P\xc3\xbablica de Catalunya, es va crear la Candidatura Aut\xc3\xb2noma de Treballadors i Treballadores de l'Administraci\xc3\xb3 de Catalunya (CATAC) a Catalunya (1985) i per a defensar els professors d'ensenyament secundari, es va crear el Sindicat de Professors de Secund\xc3\xa0ria a Catalunya (1999). En l'\xc3\xa0mbit estudiantil, tamb\xc3\xa9 hi ha sindicats sectorials, com el Sindicat d'Estudiants dels Pa\xc3\xafsos Catalans (SEPC), l'Associaci\xc3\xb3 d'Estudiants Progressistes (AEP), la Federaci\xc3\xb3 Nacional d'Estudiants de Catalunya (FNEC) i el Bloc d'Estudiants Agermanats (BEA).\n_START_SECTION_\nCriticisme\n_START_PARAGRAPH_\nL'economista Milton Friedman, guanyador del Premi Nobel i defensor del capitalisme del laissez-faire, creu que la sindicalitzaci\xc3\xb3 (aix\xc3\xad com el salari m\xc3\xadnim) sovint produeix majors salaris a costa d'un menor nombre de llocs de treball, i que, si algunes ind\xc3\xbastries estan sindicalitzades, mentre que d'altres no ho s\xc3\xb3n, els salaris es reduiran en els sectors no sindicalitzats."